P6_TA(2005)0210

Ατζέντα για την κοινωνική πολιτική (2006-2010)

Ψήφισμα του Ευρωπαϊκού Κοινοβουλίου σχετικά με την "Ατζέντα της Κοινωνικής Πολιτικής" για την περίοδο 2006-2010 (2004/2191(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(2005)0033),

- έχοντας υπόψη τον Ευρωπαϊκό Κοινωνικό Χάρτη,

- έχοντας υπόψη την έκθεση της Ομάδας υψηλού επιπέδου του Μαΐου 2004 σχετικά με το μέλλο ν της κοινωνικής πολιτικής σε μια διευρυμένη Ευρωπαϊκή Ένωση,

- έχοντας υπόψη το ψήφισμά του της 3ης Σεπτεμβρίου 2003 σχετικά με τον πίνακα αποτελεσμάτων για την υλοποίηση της ατζέντας της κοινωνικής πολιτικής [1],

- έχοντας υπόψη το έγγραφο εργασίας της Επιτροπής της 18ης Μαΐου 2004 σχετικά με την κοινωνική κατάσταση στην Ευρωπαϊκή Ένωση (SEC(2004)0636),

- έχοντας υπόψη την ανακοίνωση του Προέδρου της Επιτροπής κ. Barroso, με τη σύμφωνη γνώμη του Αντιπροέδρου κ. Verheugen, προς το εαρινό Ευρωπαϊκό Συμβούλιο, με τίτλο "Συνεργασία για την οικονομική μεγέθυνση και την απασχόληση — Νέο ξεκίνημα για τη στρατηγική της Λισαβόνας", της 2ας Φεβρουαρίου 2005 (COM(2005)0024),

- έχοντας υπόψη τη Συνθήκη Συντάγματος της Ευρώπης,

- έχοντας υπόψη την Πράσινη Βίβλο "Αντιμετωπίζοντας τη δημογραφική αλλαγή: μια νέα αλληλεγγύη μεταξύ των γενεών" (COM(2005)0094),

- έχοντας υπόψη τα άρθρο 45 του Κανονισμού του,

- έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τη γνωμοδότηση της Επιτροπής Δικαιωμάτων των Γυναικών και Ισότητας των Φύλων (A6-0142/2005),

A. εκτιμώντας ότι για την επίτευξη των στόχων της Λισαβόνας για περισσότερες και ποιοτικά καλύτερες θέσεις εργασίας και κοινωνική συνοχή το ευρωπαϊκό κοινωνικό πρότυπο πρέπει να εκσυγχρονισθεί και να ενισχυθεί ώστε να ανταποκρίνεται καλύτερα στη νέα δημογραφική διάρθρωση του πληθυσμού και στις ικανότητες και γνώσεις που απαιτούν οι μεταβολές στην τεχνολογία μιας κοινωνίας,

Β. εκτιμώντας ότι μια δεόντως αμειβόμενη θέση εργασίας και η ύπαρξη εργασιακών συνθηκών που να επιτρέπουν ισορροπία μεταξύ επαγγελματικού και προσωπικού βίου για κάθε άτομο ικανό προς εργασία καθώς και η εξασφάλιση επαρκούς εισοδήματος για όσους δεν συμμετέχουν στην αγορά εργασίας, έτσι ώστε να μην περιπέσουν στη φτώχεια, είναι ένας καλός τρόπος επίτευξης κοινωνικής συνοχής μεταξύ των πολιτών στην Ευρωπαϊκή Ένωση,

Γ. εκτιμώντας ότι η ανάπτυξη και προώθηση του ευρωπαϊκού ανθρώπινου και κοινωνικού κεφαλαίου δεν έχει μόνο ζωτική σημασία για την οικοδόμηση μιας οικονομίας βασιζόμενης στη γνώση, αλλά αποτελεί επίσης βασικό στοιχείο για την κοινωνική ενσωμάτωση και για την προσαρμογή στις διαρθρωτικές αλλαγές στην αγορά εργασίας,

Δ. εκτιμώντας ότι οι μικρές και μεσαίες επιχειρήσεις (ΜΜΕ) σε ολόκληρη την Ένωση συνεισφέρουν σημαντικά στα ποσοστά ανάπτυξης και απασχόλησης, δεδομένου ότι απασχολούν μεγάλο αριθμό εργαζομένων και ότι δίνεται ιδιαίτερη έμφαση στη δημιουργία θέσεων εργασίας μέσω των νέων επιχειρήσεων και, εν γένει, μέσω των ΜΜΕ· προς τον σκοπό αυτό, τα κράτη μέλη πρέπει να προωθήσουν ιδίως το επιχειρηματικό πνεύμα, την καινοτομία και ένα φιλικό προς τις επιχειρήσεις περιβάλλον,

Ε. εκτιμώντας ότι το ποσοστό απασχόλησης στην Ευρώπη πρέπει να αυξηθεί και, επομένως, χρειάζονται μεγαλύτερες προσπάθειες και συγκεκριμένα, μελλοντοστραφή μέτρα προκειμένου να βοηθηθούν οι γυναίκες, οι νέοι, τα άτομα με αναπηρίες, οι ηλικιωμένοι εργαζόμενοι, οι ανειδίκευτοι, οι μακροχρόνια άνεργοι και οι ανήκοντες σε μειονότητες στην ανεύρεση εργασίας που ανταποκρίνεται στα προσόντα τους,

ΣΤ. εκτιμώντας ότι η κινητικότητα των εργαζομένων στην Ευρώπη είναι υπερβολικά περιορισμένη, πράγμα που συνεπάγεται ανεπαρκή αξιοποίηση του διαθέσιμου εργατικού δυναμικού,

Ζ. εκτιμώντας ότι, παρά τον πρωτοποριακό ρόλο που έχει διαδραματίσει η Ευρώπη στον τομέα της ίσης μεταχείρισης και της καταπολέμησης των διακρίσεων, εξακολουθούν να υπάρχουν σημαντικά προβλήματα, όπως η ενίοτε δύσκολη πρόσβαση γυναικών στην αγορά εργασίας, οι διαφορές των μισθών, οι διαφορές των ευκαιριών όσον αφορά την εκπαίδευση, τις προοπτικές σταδιοδρομίας και τις προαγωγές, η δυσκολία του συνδυασμού επαγγελματικής ζωής και οικογενειακών καθηκόντων και η περιορισμένη συμμετοχή στις διαδικασίες λήψης αποφάσεων στην κοινωνία,

Η. λαμβάνοντας υπόψη την ανάγκη ανάληψης αποφασιστικής δράσης για την καταπολέμηση της φτώχειας,

Θ. λαμβάνοντας υπόψη ότι οι κοινωνικές πολιτικές αποτελούν βασικό παράγοντα για τη διασφάλιση της κοινωνικής συνοχής και της πρόσβασης στα θεμελιώδη δικαιώματα και κεντρικό παράγοντα για την οικονομική ανάπτυξη της Ένωσης,

Ι. λαμβάνοντας υπόψη ότι ο συνδυασμός επαγγελματικής και οικογενειακής ζωής θα πρέπει να γίνει πραγματικότητα, έτσι ώστε οι άνδρες και οι γυναίκες να μπορούν να είναι ενεργοί στην αγορά εργασίας, να προοδεύουν στη σταδιοδρομία τους και να έχουν αρμονική και γόνιμη οικογενειακή ζωή,

ΙΑ. εκτιμώντας ότι, στο πλαίσιο της ευθύνης που τους αναλογεί στο κοινωνικό επίπεδο, οι επιχειρήσεις θα πρέπει να διασφαλίσουν τις καλύτερες δυνατές συνθήκες για την κατάρτιση των εργαζομένων τους όσον αφορά:

- τις περιόδους πρακτικής απόκτησης των αρχικών καταρτίσεων·

- τη διαρκή κατάρτιση των εργαζομένων τους·

- την αναγνώριση και πιστοποίηση της κτηθείσας επαγγελματικής πείρας·

και ότι, προκειμένου να επιτευχθούν οι στόχοι αυτοί, κάθε μεγάλη επιχείρηση πρέπει να καταρτίσει σχέδια ανάπτυξης των προσόντων και εκθέσεις αξιολόγησης ικανοτήτων σε διαπραγμάτευση με τους κοινωνικούς εταίρους, αφενός, και τους οργανισμούς που παρέχουν τα επαγγελματικά προσόντα, αφετέρου,

Γενικές παρατηρήσεις

1. θεωρεί ότι η Επιτροπή παραθέτει καλή ανάλυση των προβλημάτων και των προκλήσεων που αντιμετωπίζει η Ευρώπη στο πλαίσιο της διατήρησης και ενίσχυσης του ενιαίου ευρωπαϊκού κοινωνικού προτύπου, μοναδικού στο είδος του· θεωρεί αναγκαίο η ατζέντα της κοινωνικής πολιτικής να συμβάλλει στην ισόρροπη υλοποίηση των τεσσάρων πυλώνων της στρατηγικής της Λισαβόνας, ήτοι στον οικονομικό συντονισμό, την πολιτική απασχόλησης, την κοινωνική πολιτική και τη βιώσιμη ανάπτυξη·

2. εκφράζει τη λύπη του διότι, λόγω της γενικού χαρακτήρα των προτάσεων και/ή της έλλειψης συγκεκριμένων μέτρων στοπλαίσιοτης κοινωνικής ατζέντας, η υλοποίηση της φιλόδοξης Στρατηγικής της Λισαβόνας δεν προχωρεί στο βαθμό που προβάλλεται· παραπέμπει στους στρατηγικούς στόχους της Ένωσης, σύμφωνα με τους οποίους η ανανέωση της οικονομικής ανάπτυξης είναι ζωτικής σημασίας για την ευημερία, μπορεί να επαναφέρει συνθήκες πλήρους απασχόλησης και αποτελεί τη βάση της κοινωνικής δικαιοσύνης και της εξασφάλισης ευκαιριών για όλους, είναι δε ζωτικής σημασίας για τη θέση της Ευρώπης στον κόσμο και για την ικανότητά της να κινητοποιεί τα μέσα με τα οποία μπορούν να αντιμετωπισθούν οι διάφορες παγκόσμιες προκλήσεις [2]·

3. τονίζει τη σημασία της ευθύνης κάθε κράτους μέλους όσον αφορά την εφαρμογή και επιβολή της υφιστάμενης νομοθεσίας και τη θέσπιση μεταρρυθμίσεων για την επίτευξη των στόχων της Λισαβόνας·

4. θεωρεί ότι η ευρωπαϊκή ατζέντα κοινωνικής πολιτικής πρέπει να συμβάλει στο σεβασμό των θεμελιωδών δικαιωμάτων που κατοχυρώνονται στη Συνθήκη Συντάγματος της Ευρώπης· προτείνει, συνεπώς, η ατζέντα να προβλέπει τον ετήσιο έλεγχο της προστασίας των θεμελιωδών κοινωνικών δικαιωμάτων από την Ένωση·

5. ζητεί από το Συμβούλιο και την Επιτροπή να εκπονήσουν, βάσει της παρούσας Κοινωνικής Ατζέντας, πραγματική ατζέντα κοινωνικής πολιτικής που θα βασίζεται και θα αποτελεί τη συνέχεια της Ατζέντας Κοινωνικής Πολιτικής για το διάστημα 2000-2005 και θα περιλαμβάνει συγκεκριμένες προτάσεις, συνοδευόμενες από χρονοδιάγραμμα, καθώς και συγκεκριμένη διαδικασία (πίνακας επιδόσεων) για την παρακολούθηση της υλοποίησής της· καλεί την Επιτροπή να ενισχύσει την ατζέντα κοινωνικής πολιτικής με τις προτάσεις που περιέχονται, ταξινομημένες κατά θέματα, στο παρόν ψήφισμα·

6. χαιρετίζει τη δέσμευση της Επιτροπής να ενισχύσει την κοινωνική διάσταση της παγκοσμιοποίησης και αναμένει να ζητηθεί η γνώμη του για τα πρακτικά μέτρα που θα προτείνουν η Επιτροπή και η διϋπηρεσιακή ομάδα της που εργάζεται επί του συγκεκριμένου θέματος·

7. θεωρεί ότι η ενσωμάτωση των διαφόρων κοινοτικών προγραμμάτων στο πρόγραμμα προόδου δεν πρέπει να υπονομεύει τη διαφάνεια ή να περιορίζει τα χρηματοδοτικά μέσα των προγραμμάτων δράσης που υπάγονται στους πέντε συγκεκριμένους τομείς· ζητεί να συμμετέχουν όλοι οι αρμόδιοι συντελεστές της κοινωνίας των πολιτών στην παρακολούθηση της εκτέλεσης των διαφόρων συνιστωσών του προγράμματος·

8. σημειώνει την πρόθεση της Επιτροπής να υποβάλει ανακοίνωση για τις κοινωνικές υπηρεσίες γενικού ενδιαφέροντος· στο πλαίσιο αυτό, ζητεί με έμφαση να εξαιρεθούν οι υπηρεσίες αυτές από την υποχρέωση γνωστοποίησης στο πλαίσιο της πολιτικής για τις κρατικές ενισχύσεις και ζητεί να εκπονηθεί σχέδιο οδηγίας-πλαισίου για τις υπηρεσίες γενικού ενδιαφέροντος που να διασφαλίζει τις αρχές και τη χρηματοδότηση των κοινωφελών αυτών υπηρεσιών·

9. πιστεύει ότι απαιτούνται ολοκληρωμένες και λεπτομερείς στατιστικές και αναλύσεις και ότι πρέπει να δημιουργηθεί το κατάλληλο σύστημα κοινωνικής στήριξης που θα παράσχει πληροφορίες σχετικά με τις θέσεις εργασίας, τις υπηρεσίες υγείας και συμβουλευτικές υπηρεσίες· τονίζει τη μεγάλη σημασία της συνεργασίας μεταξύ των αρχών, των κοινωνικών εταίρων και της κοινωνίας των πολιτών· επισημαίνει την ευρύτερη σημασία του όρου "καλή διακυβέρνηση"· σημειώνει ότι είναι σημαντική η διεξαγωγή ετήσιων συνεδριάσεων για την παρακολούθηση και την αξιολόγηση της ατζέντας κοινωνικής πολιτικής, πιστεύει όμως ότι, σε μια διευρυμένη Ευρώπη, θα πρέπει να υπάρχει συνεχής και ευκρινώς καθορισμένη στρατηγική δικτύων· παρατηρεί την έλλειψη σαφούς πρόθεσης για καταμερισμό ευθυνών και αρμοδιοτήτων μεταξύ της Κοινότητας, των κρατών μελών και των ΜΚΟ·

10. τελεί εν γνώσει του ότι οι τοπικές οικονομίες και οι ΜΜΕ είναι σημαντικοί παράγοντες οικονομικής ανάπτυξης και αύξησης της απασχόλησης και ότι αντιπροσωπεύουν άνω του 90 % της επιχειρηματικής δραστηριότητας των ευρωπαϊκών οικονομιών· σημειώνει ότι η δημιουργία νέων θέσεων εργασίας μπορεί να προωθηθεί με την υποστήριξη των ΜΜΕ και την ανάπτυξη ευνοϊκών συνθηκών, ειδικών προγραμμάτων, και πλεονεκτημάτων για νέες θέσεις εργασίας·

11. ζητεί, η πρόθεση να εξετάζεται ο κοινωνικός αντίκτυπος και ο αντίκτυπος στην απασχόληση κάθε ευρωπαϊκού μέτρου, να συνοδεύεται από έμπρακτο μέσο για την υλοποίησή της και από μέτρα αξιολόγησης και στενής παρακολούθησης·

Δημογραφία και πρόσβαση στην απασχόληση

12. θεωρεί ότι η υφιστάμενη δημογραφική εξέλιξη ασκεί πίεση στην αγορά εργασίας και στην κοινωνική ασφάλεια· τονίζει την επείγουσα ανάγκη να ληφθούν θετικά μέτρα που να ενισχύουν τη θέση των ηλικιωμένων στην αγορά εργασίας και να δοθούν οι κατάλληλες πολιτικές απαντήσεις που δεν θα αντιστρέφουν απλώς αυτή την τάση, αλλά θα δίνουν νέες ευκαιρίες για μεγαλύτερη ευελιξία στην επιλογή συνταξιοδοτικών συστημάτων και θετικά κίνητρα για την αύξηση των ετών ενεργού απασχόλησης· θεωρεί ότι, στο πλαίσιο του συντονισμού των συντάξεων, θα πρέπει να διεξαχθεί ευρεία συζήτηση σχετικά με το δικαίωμα αξιοπρεπούς σύνταξης για όλες τις κατηγορίες εργαζομένων, συμπεριλαμβανομένων των εργαζομένων ατύπως και των ομάδων υψηλού κινδύνου·

13. χαιρετίζει τη δημοσίευση της Πράσινης Βίβλου για τη δημογραφική μεταβολή ως χρήσιμη συμβολή στην ανάλυση των πολυσχιδών προκλήσεων που αντιμετωπίζει η Ευρωπαϊκή Ένωση, και θεωρεί ότι το Κοινοβούλιο θα πρέπει να συνεισφέρει στον γενικό προβληματισμό σχετικά με τις συνέπειες της δημογραφικής μείωσης και να διατυπώσει προτάσεις όσον αφορά τα κατάλληλα μέσα πολιτικής που μπορούν να χρησιμοποιήσουν η ΕΕ και τα κράτη μέλη για την αντιμετώπισή της·

14. διαπιστώνει ότι ορισμένες κοινωνικές ομάδες εξακολουθούν να υφίστανται διακρίσεις όσον αφορά τα δικαιώματά τους για καλύτερης ποιότητας απασχόληση· αναμένει συγκεκριμένες προτάσεις για την προώθηση ειδικά της συμμετοχής γυναικών, νέων, ηλικιωμένων, ατόμων με αναπηρία και ατόμων ανηκόντων σε μειονότητες στον επαγγελματικό βίο και στα προγράμματα για την απασχόληση και την κοινωνική αλληλεγγύη·

15. ελπίζει ότι θα επιταχυνθεί η καταπολέμηση των διακρίσεων, ιδίως έναντι των διαφόρων μειονοτήτων, με την προώθηση της ανταλλαγής των καλύτερων πρακτικών μεταξύ των κρατών μελών· ζητεί μετ' επιτάσεως να αποδοθεί ιδιαίτερη σημασία στη στήριξη της οικογένειας σε ολόκληρη την επικράτεια της Ευρωπαϊκής Ένωσης και κάθε κράτους μέλους χωριστά·

Περισσότερες και καλύτερες θέσεις εργασίας

16. θεωρεί απαραίτητο να ληφθούν συγκεκριμένα μέτρα για την υποβολή, σε διαβούλευση με τους κοινωνικούς εταίρους και διάλογο με εξειδικευμένους φορείς του δημοσίου και/ή του ιδιωτικού τομέα, προγραμμάτων που να προωθούν την εκπαίδευση και την επαγγελματική κατάρτιση και να υλοποιούν τη δια βίου μάθηση με στόχο την καλύτερη αξιοποίηση της γνώσης και της κοινωνίας της πληροφορίας ανάλογα με τις ανάγκες της αγοράς εργασίας·

17. ζητεί να υποστηριχθούν πολυμερή σχέδια βελτίωσης των εθνικών συστημάτων εκπαίδευσης και κατάρτισης και κατ' αυτό τον τρόπο να προωθηθούν ευρωπαϊκά προγράμματα εκπαίδευσης και κατάρτισης, κατά τα οποία η πρόσβαση στην εκπαίδευση και στην κοινωνική κατάρτιση θα θεωρείται θεμελιώδες κοινωνικό δικαίωμα, και επομένως θεωρεί ότι η παράλληλη με το βίο εκπαίδευση και κατάρτιση πρέπει να αποσκοπεί στην προσέγγιση και αναγνώριση των επαγγελματικών προσόντων σε ευρωπαϊκό επίπεδο, αναμένει δε ότι οι επιχειρήσεις στο πλαίσιο των ευθυνών που τους αναλογούν σε κοινωνικό επίπεδο θα υποχρεούνται, σε συνεργασία με τα αρμόδια όργανα, να συμμετέχουν στην επαγγελματική εκπαίδευση και την μετεκπαίδευση·

18. ζητεί από την Επιτροπή, όσον αφορά τη νέα στρατηγική για το διάστημα 2007-2012 σχετικά με την υγεία και την ασφάλεια στην εργασία, να αντιμετωπίσει αποτελεσματικότερα τα αίτια και τις συνέπειες των ατυχημάτων στην εργασία· ζητεί ως εκ τούτου:

- την αναθεώρηση της οδηγίας 92/85/ΕΟΚ του Συμβουλίου της 19ης Οκτωβρίου 1992 σχετικά με την εφαρμογή μέτρων που αποβλέπουν στη βελτίωση της υγείας και της ασφάλειας κατά την εργασία των εγκύων, λεχώνων και γαλουχουσών εργαζομένων [3],

- την αναθεώρηση της οδηγίας 2004/37/ΕΚ του Ευρωπαϊκού Κοινοβουλίου και του Συμβουλίου της 29ης Απριλίου 2004 σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους και μεταλλαξιογόνους παράγοντες κατά την εργασία (κωδικοποιημένη διατύπωση της οδηγίας 90/394/ΕΟΚ) [4],

- την επέκταση του πεδίου εφαρμογής της οδηγίας 89/391/ΕΟΚ του Συμβουλίου της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία [5], ώστε να προβλέπει μέτρα κατά της ψυχολογικής παρενόχλησης στην εργασία και για την υπαγωγή των ανεξάρτητων επαγγελματιών, εργαζομένων με υπεργολαβία, τηλεεργαζομένων και εργαζομένων κατ' οίκον σε αυτό,

- την εκπόνηση πρότασης οδηγίας σχετικά με τις παθήσεις του μυοσκελετικού συστήματος στο χώρο εργασίας, που σχετίζεται με προβλήματα συνδεόμενα με την επαναληπτική εργασία·

19. θεωρεί σημαντικό τα κράτη μέλη να βελτιώσουν το περιβάλλον για την ίδρυση νέων εταιριών και τη στήριξη των ήδη υπαρχουσών ΜΜΕ μέσω μελλοντοστραφών μέτρων σε εθνικό, περιφερειακό και τοπικό επίπεδο· θεωρεί ότι τα μέτρα αυτά πρέπει να αφορούν κατά κύριο λόγο τον κλάδο της πληροφόρησης και της επικοινωνίας, καθώς και τον τομέα των υπηρεσιών, διότι οι τομείς αυτοί χαρακτηρίζονται από ιδιαίτερα υψηλό δυναμικό δημιουργίας θέσεων εργασίας·

20. καλεί την Επιτροπή να ενισχύσει και να διασαφηνίσει τον αρχικό στόχο της Λισαβόνας για εξάλειψη της φτώχειας με την έγκριση σαφούς γενικού στόχου της ΕΕ να μειώσει τα επίπεδα φτώχειας σε σχέση με το ΑΕΠ έως το 2010 και να εκπονήσει δέσμη προτύπων κοινωνικής ενσωμάτωσης βάσει των οποίων θα κρίνονται τα αποτελέσματα της στρατηγικής για την κοινωνική ενσωμάτωση·

21. καλεί το Συμβούλιο και την Επιτροπή να διατηρήσουν και να ενισχύσουν τη στρατηγική κοινωνικής ενσωμάτωσης ως διακριτή και αναγνωρίσιμη στρατηγική στο πλαίσιο της βελτιωμένης διαδικασίας κοινωνικής προστασίας και κοινωνικής ενσωμάτωσης·

22. θεωρεί ιδιαίτερα σημαντικό τα κράτη μέλη να ενισχύσουν τα μέτρα τους για τη μετατροπή της αδήλωτης εργασίας σε κανονική απασχόληση·

Κινητικότητα

23. ζητεί διεξοδική έκθεση σχετικά με τις οικονομικές επιπτώσεις που συνεπάγεται ο αποκλεισμός εργαζομένων από τα νέα κράτη μέλη από την πρόσβαση στην αγορά εργασίας σε άλλα μέρη της ΕΕ και εκφράζει την επιθυμία του η εν λόγω έκθεση να συνοδεύεται από προτάσεις για την επίλυση των προβλημάτων·

24. ζητεί βελτίωση και επέκταση της οδηγίας 96/71/ΕΚ του Ευρωπαϊκού Κοινοβουλίου και του Συμβουλίου της 16ης Δεκεμβρίου 1996 σχετικά με την απόσπαση εργαζομένων στο πλαίσιο παροχής υπηρεσιών [6]· θεωρεί ότι θα πρέπει να αναβαθμισθεί η διασυνοριακή συνεργασία μεταξύ υπηρεσιών εποπτείας και ζητεί από την Επιτροπή να εξετάσει τη δυνατότητα δημιουργίας μιας ευρωπαϊκής πλατφόρμας συνεργασίας των υπηρεσιών αυτών, ήτοι μια "κοινωνική" Europol·

25. ζητεί, στο πλαίσιο των λεπτομερών διατάξεων των παραρτημάτων του κανονισμού (ΕΚ) αριθ. 883/2004 [7] (νέος συντονιστικός κανονισμός ως συνέχεια του κανονισμού (ΕΟΚ) αριθ. 1408/71), να προβλεφθούν οι ανάγκες και η επιθυμία για κινητικότητα, κατά τρόπον ώστε τα μέτρα εφαρμογής να καταστήσουν την κινητικότητα πραγματικότητα, αντί η τελευταία να παραμένει ευχή, όπως ισχύει στην περίπτωση του κειμένου του ίδιου του κανονισμού·

26. υπενθυμίζει σχετικά το αίτημά του για ένα νομοθετικό μέτρο θέσπισης πρότερου και δεσμευτικού διασυνοριακού ελέγχου των επιπτώσεων σε θέματα κοινωνικού και φορολογικού δικαίου βάσει της επιθυμίας που εξέφρασε το Ευρωπαϊκό Κοινοβούλιο στο ψήφισμά του της 28ης Μαΐου 1998 για την κατάσταση των μεθοριακών εργαζομένων στην Ευρωπαϊκή Ένωση [8]·

27. χαιρετίζει την πρόθεση της Επιτροπής να υποβάλει προτάσεις για την εξάλειψη των εμποδίων στην κινητικότητα του εργατικού δυναμικού, ιδίως δε όσων απορρέουν από τα συνταξιοδοτικά καθεστώτα, και ζητεί να υποβληθούν, ει δυνατόν, εφέτος οι προτάσεις αυτές·

Προάγοντας την κοινωνική ενσωμάτωση και την κοινωνική συνοχή

28. θεωρεί ότι, καίτοι η εργασία αποτελεί αναμφίβολα σημαντικό παράγοντα ενσωμάτωσης στην κοινωνία, χρειάζεται ωστόσο επίσης ορθή κοινωνική πολιτική προκειμένου να κατοχυρωθεί για όλους το δικαίωμα κοινωνικής προστασίας και να διασφαλισθεί η συνοχή των κοινωνιών των κρατών μελών·

29. επικροτεί την πρόθεση της Επιτροπής να ανακηρύξει το 2010 "Ευρωπαϊκό Έτος για την καταπολέμηση της φτώχειας και του αποκλεισμού"· εκφράζει τη λύπη του διότι το εαρινό Συμβούλιο του Μαρτίου 2005 στις Βρυξέλλες περιόρισε τους στόχους της κοινωνικής ενσωμάτωσης και καταπολέμησης της φτώχειας σε μέτρα καταπολέμησης της φτώχειας των παιδιών· καλεί την Επιτροπή και το Συμβούλιο Απασχόλησης και Κοινωνικών Υποθέσεων να μεριμνήσουν για την υλοποίηση του αρχικού στόχου της Λισαβόνας να μειωθεί η φτώχεια στην Ευρωπαϊκή Ένωση και να διασφαλίσουν την εφαρμογή όλων των στοιχείων που έχουν καθορισθεί, στο πλαίσιο της ανοιχτής μεθόδου συντονισμού, για την καταπολέμηση της φτώχειας και του κοινωνικού αποκλεισμού·

30. στηρίζει την πρόθεση της Επιτροπής να προβεί σε έντονες διαβουλεύσεις σχετικά με τις ανεπάρκειες των υφιστάμενων καθεστώτων κοινωνικής προστασίας· θεωρεί ότι πρέπει να συμμετάσχουν σε αυτές όλα τα ενδιαφερόμενα μέρη·

31. στηρίζει την πρόθεση της Επιτροπής να αναγάγει σε πλήρη διαδικασία την ανοιχτή μέθοδο συντονισμού που ξεκίνησε τον Δεκέμβριο του 2004, για τη μακροχρόνια και υγειονομική περίθαλψη· θεωρεί ότι πρέπει να οριστούν ποσοτικά κριτήρια που να διασφαλίζουν το δικαίωμα όλων για οικονομικά προσιτή υγειονομική περίθαλψη επί τη βάσει της αλληλεγγύης· θεωρεί ότι η υγειονομική περίθαλψη δεν μπορεί να υποτάσσεται στους κανόνες της εσωτερικής αγοράς και του ανταγωνισμού·

Καταπολέμηση των διακρίσεων

32. υπενθυμίζει ότι το θέμα της ισότητας των φύλων πρέπει να συμπεριληφθεί σε όλες τις κοινοτικές πολιτικές διότι αποτελεί τον μόνο τρόπο εξασφάλισης των τριών σημαντικότερων πυλώνων της ισότητας για τις γυναίκες: συνειδητοποίηση, ευκαιρίες και επιτυχία·

33. εκφράζει την απογοήτευσή του για την έλλειψη αποτελεσματικών προτάσεων για την στενή παρακολούθηση και αξιολόγηση της προόδου για την ισότητα των φύλων, προώθηση της ισότητας των φύλων, καθώς και πολιτικών μέτρων για τη διευκόλυνση του συνδυασμού επαγγελματικού και οικογενειακού βίου, τη διευκόλυνση εκείνων που συντηρούν άτομα που αδυνατούν να εργαστούν και γενικά την αύξηση της ευελιξίας του χρόνου εργασίας· ζητεί από την Επιτροπή να ελέγχει αυστηρότερα την τήρηση των υφισταμένων νομοθετικών ρυθμίσεων και να υποβάλλει, όπου χρειάζεται, προτάσεις τροποποίησής τους, συμπεριλαμβανομένης της επιβολής κυρώσεων· ζητεί από την Επιτροπή να καταρτίσει συγκεκριμένο σχέδιο δράσης για την ισότητα ανδρών και γυναικών, μεριμνώντας ιδίως για την εξάλειψη των μισθολογικών διαφορών· ζητεί από την Επιτροπή, στο πλαίσιο αυτό, να ανακηρύξει την 31η Μαρτίου "Ευρωπαϊκή Ημέρα Δράσης Ίσου Μισθού για Ίση Εργασία"·

34. υποστηρίζει σθεναρά το σχέδιο διοργάνωσης Ευρωπαϊκού Έτους Ίσων Ευκαιριών·

35. εκφράζει την ικανοποίησή του για τη δημιουργία του Ινστιτούτου για την Ισότητα των Φύλων, που αποσκοπεί να καλύψει το κενό πληροφόρησης επί θεμάτων ισότητας φύλων, θεωρεί δε ότι η εξέλιξη αυτή θα συμβάλει στη συνειδητοποίηση του θέματος της ισότητας των δύο φύλων· πιστεύει ότι στη διευρυμένη Ευρώπη η εγκατάσταση του Ινστιτούτου σε ένα από τα 10 νέα κράτη μέλη θα αποτελούσε πλεονέκτημα και θα γεφύρωνε το χάσμα μεταξύ παλαιών και νέων κρατών μελών·

36. επιμένει να συμπληρώσει η Επιτροπή την "κοινωνική ατζέντα" με οδηγία η οποία θα απαγορεύει τις διακρίσεις εις βάρος ατόμων με αναπηρία· ζητεί να δοθεί μεγαλύτερη πολιτική σημασία στο ευρωπαϊκό σχέδιο δράσης για τα άτομα με αναπηρία και να χρησιμοποιηθεί το σχέδιο δράσης ως μέσο για μια πραγματική αλλαγή· ζητεί να χρησιμοποιηθεί το σχέδιο δράσης ως κύριο μέσο για την ενσωμάτωσης της αναπηρίας στις άλλες πολιτικές, κάτι που πρέπει να περιλαμβάνει και την υποβολή εκθέσεων από τα κράτη μέλη σχετικά με τη μεταφορά των διατάξεων που αφορούν τις αναπηρίες και οι οποίες περιέχονται στη νομοθεσία της ΕΕ· ζητεί από τα κράτη μέλη να επιδιώξουν την ενεργό συμμετοχή στη διαδικασία αυτή των οργανώσεων ατόμων με ειδικές ανάγκες σε εθνικό επίπεδο και τονίζει ότι το σχέδιο δράσης απαιτεί πολιτική προβολή και συζήτηση με το Κοινοβούλιο και το Συμβούλιο, με διατύπωση συστάσεων για μελλοντικές δράσεις·

37. ζητεί την έγκριση ειδικής οδηγίας με στόχο την απαγόρευση των διακρίσεων λόγω ηλικίας όσον αφορά την πρόσβαση σε αγαθά και υπηρεσίες·

Κοινωνικός διάλογος και κοινωνική νομοθεσία

38. σημειώνει την πρόθεση της Επιτροπής να υποβάλει Πράσινη Βίβλο για την εξέλιξη του εργατικού δικαίου με στόχο την απλοποίηση της νομοθεσίας· θεωρεί ότι η ευρωπαϊκή πολιτική δεν πρέπει να οδηγεί στη διάβρωση των κοινωνικών κεκτημένων· παραπέμπει, υπό την έννοια αυτή, στοάρθρο III-209 της Συνθήκης Συντάγματος της Ευρώπης, το οποίο προβλέπει την εναρμόνιση των μέτρων σχετικά με την απασχόληση και τις συνθήκες διαβίωσης και εργασίας, με ταυτόχρονη βελτίωσή τους·

39. εκφράζει επίσης την ικανοποίησή του για την πρόταση της Επιτροπής όσον αφορά τον διασυνοριακό κοινωνικό διάλογο· ζητεί από την Επιτροπή να υποστηρίξει και η ίδια τον κοινωνικό αυτό διάλογο διαθέτοντας το ανάλογο προσωπικό και ελπίζει ότι οι κοινωνικοί εταίροι θα στηρίξουν και αυτοί την εν λόγω πρόταση·

40. ζητεί από την Επιτροπή να υποβάλει, όπως είχε υποσχεθεί ήδη για το 2002, πρόταση τροποποίησης της οδηγίας 94/45/ΕΚ [9], θέτοντας ως κύριους στόχους: i) την επέκταση του πεδίου εφαρμογής και την ενίσχυση του δικαιώματος ενημέρωσης και διαβούλευσης σε περιπτώσεις συγχωνεύσεων, και ii) τη βελτίωση των εργασιακών διευκολύνσεων για τους εκπροσώπους των εργαζομένων στην ευρωπαϊκή επιτροπή επιχείρησης·

41. θεωρεί ότι ο στόχος της Λισαβόνας για περισσότερες και καλύτερες θέσεις εργασίας που προσφέρουν ένα σταθερό εισόδημα πάνω από το όριο της φτώχειας, θα έχει επιτευχθεί όταν τα κράτη μέλη αναλάβουν τις ευθύνες τους ως προς την εφαρμογή και επιβολή της υφιστάμενης νομοθεσίας και όταν οι δομές θα καταστούν επαρκώς σύγχρονες και δυναμικές και θα προσφέρουν κοινωνική ασφάλεια και ασφάλεια δικαίου στον ευρωπαίο πολίτη· ζητεί, συνεπώς, από την Επιτροπή να υποβάλει προτάσεις οδηγιών για:

- την προστασία των δικαιωμάτων των εργαζομένων στο πλαίσιο των αναδιαρθρώσεων,

- τις απολύσεις μεμονωμένων εργαζομένων,

- την κοινωνική προστασία σε σχέση με τις νέες μορφές απασχόλησης,

- τη συμμόρφωση προς τις ελάχιστες ρυθμίσεις,

- ένα ελάχιστο επίπεδο προστασίας όσον αφορά την κοινωνική ασφάλιση·

42. σημειώνει ότι η Ατζέντα Κοινωνικής Πολιτικής προβλέπει τη δημιουργία φόρουμ για τις αναδιαρθρώσεις επιχειρήσεων· ζητεί από την Επιτροπή, στο πλαίσιο αυτό , να συμπεριλάβει στην Ατζέντα την πρόταση της ομάδας εργασίας Gyllenhammar για ετήσιο κοινωνικό απολογισμό στις μεγάλες επιχειρήσεις·

43. καλεί τα κράτη μέλη να εμβαθύνουν τη συνεργασία και την ανταλλαγή καλών πρακτικών μέσω της ανοικτής μεθόδου συντονισμού, η οποία είναι ένα αποτελεσματικό μέσο διαμόρφωσης πολιτικής στους τομείς της απασχόλησης, της κοινωνικής προστασίας, του κοινωνικού αποκλεισμού, των συντάξεων και της υγειονομικής περίθαλψης·

44. καλεί το Συμβούλιο και την Επιτροπή να διασφαλίσουν επαρκή κοινωνική προστασία για τους εργαζόμενους από γραφεία ευρέσεως προσωρινής εργασίας, προωθώντας τις υφιστάμενες προτάσεις οδηγίας σχετικά με τους εργαζόμενους σε γραφεία ευρέσεως προσωρινής εργασίας·

45. θεωρεί ότι πρέπει να ενισχυθούν σε όλα τα επίπεδα οι συμβατικές σχέσεις μεταξύ των εργασιακών μερών· ζητεί, συνεπώς, από την Επιτροπή να υποβάλει προτάσεις για προαιρετικό πλαίσιο διακρατικών συλλογικών διαπραγματεύσεων, το οποίο να περιλαμβάνει τόσο το διακλαδικό επίπεδο όσο και το επιχειρηματικό και κλαδικό επίπεδο·

46. ζητεί από την αρμόδια επιτροπή του να ελέγχει την εφαρμογή της Κοινωνικής Ατζέντας σε τακτά χρονικά διαστήματα·

47. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Οικονομική και Κοινωνική Επιτροπή και στην Επιτροπή των Περιφερειών.

[1] ΕΕ C 76 E της 25.3.2004, σ. 226.

[2] COM(2005)0012.

[3] EE L 348 της 28.11.1992, σ. 1.

[4] ΕΕ L 158 της 30.4.2004, σ. 50.

[5] ΕΕ L 183 της 29.6.1989, σ. 1.

[6] ΕΕ L 18 της 21.1.1997, σ. 1. Οδηγία όπως τροποποιήθηκε από την Πράξη Προσχώρησης του 2003.

[7] Κανονισμός (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου της 29ης Απριλίου 2004 σχετικά με τον συντονισμό των συστημάτων κοινωνικής ασφάλισης (ΕΕ L 166 της 30.4.2004, σ. 1).

[8] ΕΕ C 195 της 22.6.1998, σ. 49.

[9] Οδηγία 94/45/ΕΚ του Συμβουλίου της 22ας Σεπτεμβρίου 1994 για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους (ΕΕ L 254 της 30.9.1994, σ. 64). Οδηγία όπως τροποποιήθηκε από την οδηγία 97/74/ΕΚ (ΕΕ L 10 της 16.1.1998, σ. 22).

--------------------------------------------------